# ޢަބްދުﷲ މަސީޙު މުޙައްމަދު
ޢަބްދުﷲ މަސީޙު މުޙައްމަދު އުފަންވެވަޑައިގަތީ 4 ފެބުރުވަރީ 1962 ގައެވެ. އެ މަނިކުފާނަކީ ފުވައްމުލަކަށް ނިސްބަތްވެވަޑައިގެންނަވާ ބޭފުޅެކެވެ. ޢަބްދުﷲ މަސީޙު ވަނީ 28 މޭ 2014 އިން ފެށިގެން 1 ނޮވެންބަރު 2018 ގެ ނިޔަލަށް ރައްޔިތުންގެ މަޖިލީހުގެ ރައީސްކަން ކުރައްވައިފައެވެ. އަދި ރައްޔިތުންގެ ޚާއްޞަ މަޖިލީހުގައި ވެސް މަސައްކަތްކުރައްވައިފައިވެއެވެ.
ޢަބްދުﷲ މަސީޙު މުޙައްމަދު ފުރަތަމަ ޑިގުރީ ޙާޞިލުކުރެއްވީ ސިޔާސީ ދާއިރާއިން އިނގިރޭސިވިލާތުގެ ޔުނިވަރސިޓީ އޮފް ޕްލިމުތުގައެވެ. މާސްޓަރސް ޑިގުރީ ޙާޞިލުކުރެއްވީ ބައިނަލްއަޤްވާމީ ގުޅުންތަކުގެ ދާއިރާއިން އޮސްޓްރޭލިއާގެ ޔުނިވަރސިޓީ އޮފް މޮނާޝްގައެވެ.
ޢަބްދުﷲ މަސީޙު މުޙައްމަދު ސަރުކާރަށް ޚިދުމަތްކުރައްވަން ފެއްޓެވީ 1982ވަނަ އަހަރުގައެވެ. އެންމެ ފުރަތަމަ މަސައްކަތްކުރެއްވީ މިނިސްޓްރީ އޮފް ފޮރިން އެފެއާޒުގައެވެ. މީގެއިތުރުން ރައީސުލްޖުމްހޫރިއްޔާގެ އޮފީހުގައި ޑެޕިޔުޓީ މިނިސްޓަރެއްގެ މަޤާމު އަދާކުރައްވައިފައިވެއެވެ.
ޢަބްދުﷲ މަސީޙު މުޙައްމަދު ރައްޔިތުންގެ މަޖިލީހަށް އެންމެ ފުރަތަމަ އިންތިޚާބުވެވަޑައިގަތީ 2000ވަނަ އަހަރު ފުވައްމުލަކުގެ ގޮނޑިއަށެވެ. އެއަށްފަހު އެ ދާއިރާ ތަމްސީލުކުރައްވަމުން އައިސް 2009ވަނަ އަހަރު ރައްޔިތުންގެ މަޖިލީހުގެ ފުވައްމުލަކު ދެކުނު ދާއިރާއަށް ހޮވިވަޑައިގަތެވެ. އަދި 2014ވަނަ އަހަރު ވެސް އެ ގޮނޑިއަށް ކުރިމަތިލައްވައި ކާމިޔާބުކުރެއްވިއެވެ. 


2004ވަނަ އަހަރުގެ ޖުލައި މަހުން ފެށިގެން 2008ވަނަ އަހަރުގެ އޮގަސްޓު މަހުގެ ނިޔަލަށް މަސީޙު ވަނީ ރައްޔިތުންގެ ޚާއްޞަ މަޖިލީހުގެ މެންބަރުކަން ކުރައްވައިފައެވެ.